**Pamokos ,,Pliumt pliumt – muzikos meditacija iš gamtos“ medžiaga**

1. Įžanga

Pamoka vyksta netradicinėje erdvėje – prie vandens telkinio Vilniuje. Jos tikslas – padėti vaikams patirti garsus, kuriuos skleidžia gamta, suvokti muzikos sąsajas su aplinka, lavinti klausą, kūrybiškumą, emocinį jautrumą. Pamoka orientuota į patyriminį ugdymą, be tradicinių muzikos instrumentų – garsas kuriamas naudojant gamtos objektus.

2. Pamokos struktūra su veiklomis ir pavyzdžiais.

**Vandens tylos akimirkos – įsiklausimas į gamtą (5 min.)**

**Aprašymas:** Vaikai užsimerkia ir keletą minučių klausosi aplinkos garsų. Mokytojas užduoda klausimus: „Ar girdite vandens pliumptelėjimą?“, „Kaip šiandien skamba gamta?“.

**Pavyzdžiai:** Girdimi paukščiai, tekantis vanduo, lapų čežėjimas, vėjas.

*Vertinimo kriterijai: Vaikas geba įvardyti bent 2 skirtingus gamtos garsus.*

**Vandens instrumentų paieška – kūrybiškumo žaidimas (10 min.)**

**Aprašymas:** Vaikai ieško gamtos objektų, kurie skleidžia švelnius garsus: lapų, plunksnų, akmenukų, smėlio, šakelių. Skatinama vengti triukšmingų, staigių garsų – kuriamas ramus skambesys.

**Pavyzdžiai:** Plunksna braukiama per vandens paviršių – švelnus čežėjimas; smėlis byra į vandenį – kaip lietaus garsas; lapas plūduriuoja – tylus šlamėjimas; ploni pagaliukai – lėtai braukiant per vandenį, girdimas tylus siųbavimas.

*Vertinimo kriterijai: Pasirinko objektus, kurie kuria švelnų, raminantį garsą.*

**Vandens kvėpavimas – sąmoningas garso pajautimas (5 min.)**

**Aprašymas:** Vaikai kvėpuoja lėtai ir sąmoningai, braukia per vandenį, stebi burbuliukų garsą, derina judesį ir kvėpavimą su vandens ritmu.

**Pavyzdžiai**: Mokytos lėtai veda pratimą: įkvėpti – iškvėpti, tuo pat metu lėtai judinti vandenį pirštais. Švelniai pūčia į vandenį, stebėdami ir klausydami burbuliukų skleidžiamą garsą.

Tai padeda vaikams nusiraminti ir pajusti garsų ritmiškumą.

*Vertinimo kriterijai: Sinchronizuoja kvėpavimą ir judesį, geba įvardyti, kaip jaučiasi.*

**Meditacinis vandens orkestras – bendras muzikinis kūrinys (15 min.)**

**Aprašymas:** Vaikai suskirstomi į grupeles. Kiekviena grupė naudoja pasirinktus objektus ir sukuria garsinę improvizaciją. Mokytojas „diriguoja“, nurodo įėjimo/išėjimo momentus, ritmą.

**Pavyzdžiai:** Mokytojas lėtai „diriguoja“, kad garsai susijungtų į harmoningą meditacinę kompoziciją . Viena grupė beria smėlį, kita braukia šakeles per vandenį, trečia pūčia oro burbulus, kita grupė ramiai panardina lapus ir klauso jų šlamečio, kiti braukia pagaliukus per vandens paviršių, imituodami bangavimą.

*Vertinimo kriterijai: Veikia grupėje, prisideda prie bendros kompozicijos, seka mokytojo vedimą.*

**Vandens muzikinė mantra – balso improvizacija (10 min.)**

**Aprašymas:** Vaikai improvizuoja balsu su minkštais garsais: „pliumt, ššš, žžž, tii“. Ieško garsų, kurie dera su vandens nuotaika. Gali judėti lėtai, švelniai.

**Pavyzdžiai:** Plium-plium-pliumt, šš-šš-plium, žž-plium.

*Vertinimo kriterijai: Sukuria ritmą, garsą, derantį su aplinka; geba improvizuoti balsu.*

**Vandens mandalos – garsu vizualizavimas (5 min.)**

**Aprašymas:** Vaikai smėlyje piešia simbolius, atspindinčius jų patirtus garsus ir emocijas. Po to žodžiu pristato: pvz:„Šitas burbulas – vandens kvėpavimas“, „Bangos – tai mūsų garsai“, ,,Šis piešinys – mano vandens daina“.

**Pavyzdžiai:** Lašai, bangelės, apskritimai – kaip mandalos dalys.

*Vertinimo kriterijai: Sujungia garsą ir vaizdą, geba įvardyti kūrinio prasmę, dalinasi jausmais.*

**3. Refleksija -**  „Ką pajutai?“ (5 min.)

Vaikai pasidalija savo patirtimi:

„Kaip jautėtės, kai klausėte vandens garsų?“

„Kuris garsas buvo ramiausias?“

„Kaip ši muzika keitė tavo nuotaiką?“

Pamoka ugdo vaikų kūrybiškumą, emocinį jautrumą, klausos pastabumą ir gebėjimą improvizuoti. Ji suteikia galimybę patirti muziką ne per techniką, o per jutiminę, gamtišką ir bendruomeninę patirtį.